### Beslutningstema

I denne sag træffes beslutning om anlægsbevilling og frigivelse af rådighedsbeløb til forbedring af udenomsarealer og omstilling af bygningsmassen på botilbudsområdet.

### Sagsfremstilling

For at understøtte optimal udnyttelse af bygningsmassen og udenomsarealerne på botilbudsområdet, er der en række anlægsprojekter som skal iværksættes. Projekterne vil understøtte indsatser i strategien for kvalitet i botilbud, og dermed den fortsatte kvalitetsudvikling og løbende omstilling af botilbudsområdet.

Rådighedsbeløbet vil blive anvendt i forhold til følgende anlægsprojekter:

* Opførelse af cykelskure til opbevaring af el-cykler ved tilbuddene i [adresse] (estimeret udgift 190.000 kr.)
* Fjernelse af nedslidte skure og efterfølgende beplantning ved tilbuddene i [adresse] (estimeret udgift 100.000 kr.)
* Omstilling af bygningsmassen med henblik på optimal udnyttelse for borgere og personale, herunder vedligeholdelse og lydisolering af rum/boliger på [adresse] og [adresse] samt forbedring af møde- og personalefaciliteter ved tilbuddene i [adresse] (estimeret udgift 487.000 kr.)
* Generel forskønnelse og forbedring af udeområdet omkring tilbuddene, herunder opførelse af gyngestativ og orangeri på Kastaniebo samt forbedring af udenomsarealer ved Bjarne Clausen og støttecenter på [adresse] 6 (estimeret udgift 122.000 kr.)

Den samlede estimerede udgift for ovenstående er 899.000 kr.

Udarbejdelse af plan for forbedring af udenomsarealer og omstilling af bygningsmassen på botilbudsområdet, er sket i et tæt samarbejde mellem forvaltningen og ledelsen på botilbudsområdet.

### Økonomi

Der er afsat 899.000 kr. i rådighedsbeløb på Investeringsoversigten 2025. Heraf er forlods frigivet 45.000 kr. fra årets start (5 %).

### Indstilling Fagchefen for Voksen Social indstiller,

at der gives en anlægsbevilling til forbedring af udenomsarealer og omstilling af bygningsmassen på botilbudsområdet på 899.000 kr.,
at det resterende rådighedsbeløb på 854.000 kr. til Renoveringsplaner Handicap & Psykiatri frigives, og
at indstillingen videresendes til Økonomiudvalget og Kommunalbestyrelsen.

**Beslutning fra Socialudvalget, den 3. juni 2025, pkt. 7:**

Indstillingen anbefales.

**Økonomiudvalgets beslutning den 19. juni 2025, pkt. 13:**

Indstillingen anbefales.

### Beslutning

Indstillingen godkendt.